Nunaminerals nakkaattuulerpoq | Sermitsiaq.AG\nNunamineralsip naleqassutsini 82 million koruuninik nalikillisippaa\nNunamineralsimi pisortaaneq, Ole Christiansen Leiff Josefsen\nMonday, 19. January 2015 - 08:14\nLondon Mining siulliulluni akiliisinnaajunnaarpoq. Imaassinnaavorlu Nunaminerals tullinnguuttoq. Nunamineralsilli ingerlannaarnissani suli sulissutigaa. Taamaakkaluartorli naleqassutsini 82 million koruuninik annikillisillugu.\nSuliffeqarfik fondsbørsenimut nalunaaruteqarpoq ataasinngornerup ullaavani.\nSuliffeqarfik 85 million koruuninik 2014-mi amigartooruteqartoq Nunamineralsimit nalunaarutigineqarpoq. Tamannalu pissutigisaanik suliffeqarfik imaassinnaasoq matuinnartariaqalersoq.\nSiulersuisuni ilaasortaasut immikkut ittumik ataatsimiingajalerput. Namminersorlutik Oqartussat 4,5 million koruuninik suliffeqarfimmut atukkiinissaanut siunnersuut oqallisigineqassaaq.\nPiginneqatigiit aningaasaliissutaata allanngortinneqarnissaa Namminersorlutik Oqartussat aningaasanik atukkiinermini piumasaqarpoq. Aningaasat ajunaarutaasimasut matussuserneqarnissaat siunnersuutigineqarpoq. Piginneqatigiit aningaasaliissutaata 0 koruuninngornissaa Namminersorlutik Oqartussanit utaqqineqarpoq.\nAaqqiissutaasinnaasumik nassaartoqanngippat suliffeqarfik matusariaqassaaq, Nunaminerals allappoq.\nNunamineralsip suliassai 76 million koruuninik naleqartut misissuinerup takutippaa.\nSuliffeqarfiulli aningaasatigut ajornartorsiornera misissuinermi ilaatinneqanngilaq.\n- Aningaasaatit amerlineqarnissaat suliffeqarfimmit ukiuni kingullerni suliniutai iluatsissimanngillat. Suliffeqarfiup ataavarnissaminut aamma akissarititaanut inorsarpoq, nalunaarummi allaqqasoqarpoq.\nSuliffeqarfiup aningaasaateqarpiannginnerata pissutigisaanik suliffeqarfiup ataavarnissaanut misissuinissanullu aningaasaateqannginnerata pissutigisaanik misissuisimanerni aningaasartuutigineqartut nalilersorneqassapput.\nNunaminerals Nunatsinni kuultinik ujaqqanillu illernartunik misissuisartuni suliffeqarfinni anginersaavoq.\nAviisimi Sermitsiami allaaserineqartoq 'Kim Kielsen NunaMinerals pillugu: Uppertikkuminartuunngilagut' atuarneqarsinnaavoq. Aviisi sapaatip akunnerata siuliani saqqummersoq ataani pisiarineqarsinnaavoq: